Parinacota (vulkan)
Parinacota (hispanizirano pisanje), Parina Quta ili Parinaquta (ajm. parina - flamingo, quta - jezero, tj. "jezero flamingosa") jeste veliki potencijalno aktivni stratovulkan na granici Čilea i Bolivije. Dio je vulkanske grupe Payachata. Drugi veći vulkan u toj grupi jeste Pomerape, koji datira iz pleistocena. Period posljednje eruptivne faze Parinacote određen je tehnikom datiranja izloženosti površine i ustanovljeno je da se posljednja erupcija desila oko 290. godine ± 300 godina. Jedan od najdramatičnijih događaja u historiji ovog vulkana desio se prije 8.000 godina, kad je veliko urušavanje proizvelo lavinu od 6 km³ zemlje, koja je blokirala obližnje vodene tokove, formiravši jezero Chungará. Parinacota i Pomerape "opkoračuju" granicu između nacionalnih parkova Sajama (Bolivija) i Lauca (Čile).